
Puszta élet és szuverenitás Kertész Imre-szövegekben

 A Kertész Imre életművének újabban középpontba kerülő ideológiai-politikai aspektusait tárgyaló
dolgozat arra vállalkozik, hogy a Sorstalanság értelmezési kereteit meghatározó biopolitikai összefüggéseket
számba véve nyomozza ki az életmű egy sajátos, központi, ugyanakkor ellentmondásos attitűdjét. Mindenek előtt a szerzői önreprezentáció formáit, valamint "fiktív" és "valóságos" szövegek egymást újraíró szerzői gyakorlatát vizsgálja Giorgio Agamben biopolitika-elméletének két fogalma, a szuverenitás és a puszta élet segítségével. A dolgozatban három nagy lépés különíthető el. A dolgozat először Agamben fogalmiságát vázolja fel, figyelve a Michel Foucault biohatalom-elképzelésével fennálló viszonyra is, majd – Kertész vonatkozásában eddig alulhangsúlyozott módon – a „munka” szerepét vizsgálja meg a lágerekben előállított „puszta élet” viszonylatában. Ez azért lesz fontos, mert, innen nyílik út a szerzői önreprezentáció, illetve egyáltalán a narratív önreflexió idekapcsolására Kertész későbbi munkáit, a Gályanaplót, a 90'-es évek előadásait, majd a Felszámolás c. regényt tárgyalva. Az elemzés második lépésének legfőbb tétje annak az ellentmondásnak a feltárása, amely a Sorstalanságban „sajáttá” formált „puszta élet” instanciája és a későbbi szövegekben egyre nyíltabban képviselt „értelmiségi individualizmus” – polgári gyökerekre, pl. Máraira, egy „polgári-individualista munkaetikára” visszamutató – szuverenitás-alakzata között áll fenn. Az ellentmondást a dolgozat két lépésben lokalizálja. A Sorstalanságban színre vitt "muzulmán-állapot" - a koncentrációs tábor végstádiumú rabja - az elbeszélő számára még a megszólalás alapját jelenti: leválva a termelés, azaz a (kényszer)munka totális cél-eszköz relációjáról képes a szuverén által külsőleg az egyénre erőszakolt kategóriák ("értékes" és "értéktelen" élet) kimozgatására. A Gályanaplónak ugyanakkor már a totális termelés értelmében vett (írás)munka lesz az alapfogalma. A totális, tehát az önfelszámolásig túlhajtott önmegalkotás írói munkája egyfelől nem csak ábrázolni, hanem befogadói oldalról szimulálni is képes a totális állam működésmódját. Másfelől viszont fennáll - és kései A végső kocsma lapjain be is igazolódik - annak kockázat, hogy ez a szerzői önprezentáció egyre inkább a kizárandó idegen pozíciójába helyezi az így értett produktivitás önkörével össze nem egyeztethető életmegnyilvánulásokat. Harmadik lépésben ennek az feszültségnek az artikulációját elemzem a rendszerváltás utáni művekben.
 



